התבטאות שנויה במחלוקת של איש התקשורת דן שילון בגלי-צה"ל שכוונה כלפי מלחמת לבנון הראשונה. הכינוי הפך סמל לוויכוח הציבורי סביב המלחמה
ביוני 1982, בעיצומה של מלחמת לבנון הראשונה, התייחס דן שילון, שהיה אז חייל במילואים בגלי-צה"ל, למלחמה, ואמר: "איך יוצאים מהפלונטר?". התבטאות זו היתה לצנינים בעיניהם של התומכים במלחמה, שטענו כי אסור לתחנת רדיו צבאית למתוח ביקורת על מהלכי הצבא ועל עצם היציאה למלחמה. בין המבקרים היו גם כמה מאנשי התחנה, שקיבצו רשימת התבטאויות שהיו לדעתם פסולות. שר הביטחון אריאל שרון הורה למפקד התחנה להפסיק את שירות המילואים של שילון, אולם אלוף-משנה במיל ראובן גל, שמונה לקצין בודק על-ידי הרמטכ"ל רפאל איתן, קבע באוגוסט 1982 כי הטענות נגד התחנה לא היו מוצדקות, וכי גלי-צה"ל התנהלה כ"תחנה צבאית מגויסת הפועלת ומשרתת את הצבא". גל קבע גם כי עורך התוכנית, יוסי עוזרד, אישר את דבריו של שילון לשידור, וכי יומיים קודם לכן השתמש ח"כ יצחק רבין באותו ביטוי, כשהוא מכוון למעורבותם של גורמים רבים במלחמה, ולא לעצם היציאה אליה. למרות מסקנותיו של גל, הפך הביטוי לסמל של המחלוקת הציבורית סביב המלחמה ושל המתיחות הקשה בין לשכת שר הביטחון לאמצעי התקשורת. "לא יעלה על הדעת", רפי מן, הד-ארצי הוצאה-לאור, 1998